乙卯秋奉送王周士龍閣自貶所歸鼎州太夫人侍下
作者：張元幹
朝代：宋

paragraphs: 語離三秋風，念子萬里客。
我獨憂患餘，幾爲死生隔。
相逢忽眼明，照影俱頭白。
蘭若清夜長，連床話疇昔。
如何功名心，一旦乃冰釋。
賣藥真徉狂，穿雲忘遷謫。
不然蔬笋腸，寧無瘴烟色。
良由火棗成，內景充尺宅。
下視陋九州，槐安等稱國。
絕憐蠻觸爭，亦復弄兵革。
亂來更多事，老去覺世窄。
歸歟桃花源，斑衣作兒劇。
此樂人所稀，今我那能得。
他時南山南，寄書北山北。